SKRIFTLIG FORESPØRGSEL E-1316/01

af Theresa Villiers (PPE-DE) til Kommissionen

(3. maj 2001)

Om: Direktiv om beskatning af opsparing

1. Kan Kommissionen oplyse, hvilke fremskridt der er sket i forhandlingerne med USA og vigtige tredjelande, herunder Schweiz, Liechtenstein, Monaco, Andorra og San Maríno, med henblik på at sikre indførelsen af tilsvarende foranstaltninger i disse lande, inden direktivet om beskatning af opsparing bliver vedtaget?

2. Kan Kommissionen oplyse, om den har foretaget en erhvervskonsekvensanalyse og/eller en forundersøgelse om udveksling af oplysninger i forbindelse med direktivet om beskatning af opsparing?

3. Kan den oplyse, hvornår det nye direktivforslag om beskatning af opsparing kan forventes at foreligge?

Svar afgivet på Kommissionens vegne af Frederik Bolkestein

(4. juli 2001)

1. På Det Europæiske Råds møde i Santa Maria da Feira den 19. og 20. juni 2000 besluttede medlemsstaterne, at formandskabet og Kommissionen, når der var opnået enighed om substansindholdet af direktivet om beskatning af opsparing, men inden den formelle vedtagelse heraf, skulle indlede drøftelser med USA og fem andre vigtige tredjelande (Schweiz, Liechtenstein, Monaco, San Maríno og Andorra) med henblik på at fremme vedtagelsen af tilsvarende foranstaltninger i disse lande. Samtidig forpligtede de berørte medlemsstater sig til at fremme vedtagelsen af de samme foranstaltninger i alle relevante afhængige eller associerede områder. I overensstemmelse med tidsplanen fra Feira nåede Økofin-Rådet den 26. og 27. november 2000 til enighed om substansindholdet af forslaget vedrørende opsparing. I januar 2001 sendte formandskabet og Kommissionen breve til de tredjelande, der var nævnt i Feira-aftalen, for at opfordre dem til at indgå i drøftelser om det foreslåede direktiv. Som nævnt i disse breve har drøftelserne på dette stade ikke karakter af formelle forhandlinger, men har hovedsagelig til formål at underrette tredjelandene om den aftale, der blev indgået i november 2000, og vurdere deres reaktion på denne aftale samt udsigterne til en indførelse af tilsvarende foranstaltninger.

Efter disse breve er der gennemført en første runde indledende samtaler på teknisk niveau med de seks lande, og der er taget politisk kontakt med nogle af dem. En første rapport om drøftelserne blev fremlagt på Økofin-Rådets møde den 5. juni 2001. På dette møde redegjorde de berørte medlemsstater for udviklingen i drøftelserne med deres afhængige og associerede områder. Parlamentet vil blive holdt underrettet om disse drøftelser.

2. Som for alle nye forslag til retsakter har Kommissionen nøje undersøgt virkningerne for erhvervslivet af det foreslåede direktiv(1) om beskatning af opsparing. De foreslåede foranstaltninger tager fuldt ud hensyn til behovet for at bevare de europæiske finansmarkeders konkurrencedygtighed. De forpligtelser, der påhviler betalingsformidlere, vil uundgåeligt medføre

visse yderligere administrative omkostninger for de pågældende markedsaktører og kan betyde, at de vil skulle ændre deres administrative procedurer og edb-systemer. Der er imidlertid udfoldet alle bestræbelser for, at markedsaktørernes yderligere omkostninger til overholdelse af reglerne holdes på et minimum. Det skal bemærkes, at en arbejdsgruppe under Rådet for tiden er ved at undersøge de tekniske detaljer ved informationsudvekslingssystemet.

3. Kommissionen er ved at udarbejde et nyt forslag til direktiv om beskatning af opsparing, som vil erstatte dens forslag fra 1998 og tage hensyn til konklusionerne fra Det Europæiske Råds møde i Feira den 19. og 20. juni 2000 og Økofin-Rådets konklusioner af 26. og 27. november 2000. Kommissionen vil fremlægge sit nye forslag for Rådet, Parlamentet og Det Økonomiske og Sociale Udvalg i de kommende måneder.

(1) EFT C 212 af 8.7.1998.